की ओर आ गया। वहाँ से थोड़ी दूर सड़क-सड़क जाकर फिर उसे कच्चे रास्ते की ओर मुड़ जाना था जो जंगल की ओर जाता था। जंगल में चार साथी उसका इंतजार कर रहे थे। उसने कच्ची सड़क पर एक इंसानी साया देखा। उसे खुद को छिपा कर चलना था पर साए में उसे पता नहीं क्या अपनापन दिखा कि वह उसके सामने पहुच गया।
अचानक उसके हृदय के दो स्पंदनों के बीच का ठहराव थोड़ा लंबा हो गया और सीने में शूल सा चुभा।
समने सलमा थी। फटे कपड़ों में अर्धनग्न, अर्धविक्षिप्त और पूर्ण बरबाद। बाल बिखरे और जगह जगह नोचने खसोटने के निशान। कुछ बुदबुदाती हुई वह सड़क पर चली जा रही थी। हेमंत ने उसके कंधे पर हाथ रखा। हाथ का स्पर्श होते ही वह बिजली की फुर्ती से जमीन पर बैठ गई। उसने आँखें बंद कर ली थीं और टाँगें सिकोड़ कर दोनों हाथ चेहरे के आगे बचाव की मुद्रा में कर लिए थे। वह कातर स्वर में चिल्ला रही थी, 'मत मारो... मत मारो।' उसके बड़े-बड़े दाँत चिल्लाने से पूरे आकार में दिख रहे थे और वह उन्हें छिपाने का कोई प्रयास नहीं कर रही थी। हेमंत को लाग काश, वह अपना मुँह बंद कर लेती। उसे देखना बहुत कठिन था।
वह थोड़ा आगे बढ़ा।
'सलमा, मैं हूँ...।' उसने उसके हाथों को पकड़ने की कोशिश की। उसने आँखें खोलकर उसे एक नजर देखा और डर कर पीछे सरक गई। हेमंत को आगे बढ़ता देख वह मुठ्ठी बाँध कर पूरी ताकत से चिल्लाने लगी, 'मत मारो... मत मारो... इंदिरा गांधी की जय... संजय गांधी की जय... इंदिरा गांधी की जय... संजय गांधी की जय...।' हेमंत के होंठ कँपकँपाने लगे और आँखें से आँसू निकलने लगे।
गश्ती पुलिस की गाड़ी को देखकर हेमंत जब तक भागना शुरू करता, गाड़ी काफी पास आ चुकी थी। कच्चे रास्ते पर भागते ही उसे दोस्तों की सुरक्षा का खयाल आया और वह वापस शहर की ओर भागने लगा। एक और पुलिस की गाड़ी दूसरी सड़क से पीछे लग गई। गाड़ी और उसके बीच की दूरी धीरे-धीरे कम होती गई।
जब होश आया तो वह किसी थाने में था।
'कहिए क्रांति के मसीहा, कैसे मिजाज हैं ?' सामने बैठा दारोगा शक्ल से ही दरिंदा नजर आ रहा था।
उसने उठने की कोशिश की तो उसकी टाँगों पर लाठी का भरपूर प्रहार हुआ और वह धड़ाम से गिर पड़ा। लाठी सँभालकर हवलदार यथास्थान यूँ खड़ा हो गया जैसे चाबी भरा हुआ खिलौना हो।
सामने उसके मित्रों द्वारा निकाले जा रहे कुछ अखबार पड़े थे जिनमें सिर्फ वही छपा था जो वाकई हो रहा था।
'मुझे नहीं मालूम...।' उसने नजरें घुमाते हुए कहा।
'अभी मालूम पड़ जाएगा।' दारोगा ने कुछ सिपाहियों को इशारा किया। उसके दोनों हाथों को एक में और दोनों पैरों को एक में बाँधकर लाठी में बाँध दिया गया जैसे मुर्गे को भूनने के लिए बाँधा जाता है। लाठी को दो कुर्सियों की पीठ पर टिका दिया गया। दो कुर्सियों के बीच वह मुर्गे की तरह झूल रहा था।
'बताओ...।' पीठ पर नीचे से लाठियाँ मारी जा रही थीं।
'मुझे नहीं पता...।' वह चीखा।
आनन-फानन में नीचे लोबान में आग जला दी गई। उसमें मिर्चें झोंके जाने लगे। वह चीत्कार करने लगा। उसकी आँखें जलने